**Veli Esko Seppä** (22. lokakuuta 1947 – 10. marraskuuta 2022) oli suomalainen taidemaalari, entinen hitsaaja, joka tuomittiin vuonna 2017 kaikkiaan 104 taideväärennöksestä vuoden ja 11 kuukauden ehdolliseen vankeustuomioon. Sepän on sanottu olleen Suomen taidehistorian taitavin ja tuotteliain väärentäjä.

Seppä väärensi vuosikymmenten mittaan taidekauppiaiden tilauksesta satoja teoksia, muun muassa Akseli Gallen-Kallelan, Pekka Halosen, Reidar Särestöniemen, Helene Schjerfbeckin, Hugo Simbergin, Ellen Thesleffin ja Maria Wiikin töitä. Tuotteliain kausi sijoittui vuosiin 2008–2013. Vuonna 2011 Sepän väärennös Fernand Légerin maalauksesta *Le cirque* myytiin 2,2 miljoonalla eurolla. Saman taiteilijan *Composition murale* Sepän väärentämänä myytiin Bukowskin huutokaupassa Bukowskin omistajalle 440 000 eurolla. Schjerfbeckiä Seppä väärensi ainakin 1990-luvun alusta alkaen. Helsinkiläinen keräilijä maksoi vuonna 2008 Sepän väärentämästä Schjerfbeckin *Markkinaomenasta* 350 000 euroa. Samalle keräilijälle oli myyty muitakin Sepän väärennöksiä.

Poliisin pojaksi 1940-luvun lopulla syntynyt Seppä oli nuoruudessaan Eero Nelimarkan maalausoppilaana, ja hän on sen jälkeen käynyt muitakin alan lyhytkursseja. Hän lähti tuhansien suomalaisten tavoin siirtolaiseksi Ruotsiin, jossa hän työskenteli hitsaajana ja alkoholisoitui. Seppä oli naimisissa neljä kertaa. Hän asui Lempäälän Sääksjärvellä avoliitossa ex-puolisonsa kanssa.

Keskusrikospoliisi sai Sepän kiinni tammikuussa 2014, minkä jälkeen hän tunnusti lähes 200 taideväärennöstä. Hänet tuomittiin Suomen siihen asti suurimman taidehuijausjutun yhteydessä, jonka päätekijät, Galerie Vision Oy:n yrittäjät, saivat neljä ja viisi vuotta ehdotonta vankeutta ja määrättiin miljoonien eurojen korvausten maksajiksi. Jutussa tuomittiin vankeusrangaistuksiin seitsemän muutakin henkilöä, mutta kuuden syytteet hylättiin. Käräjäoikeuden tuomiot eivät ole lainvoimaisia, koska niistä on valitettu hovioikeuteen. Seppä itse sai vain vajaan kahden vuoden ehdollisen vankeustuomion, sillä hän oli tehnyt yhteistyötä poliisin kanssa eikä ollut saanut suurta taloudellista hyötyä väärennöksistä. Suurin osa voitoista oli mennyt taidekauppiaille.

Monet Sepän väärennöksistä ovat edelleen liikkeellä taidemarkkinoilla eikä niiden nykyisiä omistajia tunneta.

Sepällä diagnosoitiin vuonna 2011 keuhkosyöpä. Vuonna 2021 hänestä tehtiin lyhytdokumenttielokuva *Mestari vai rikollinen*. Seppä kuoli keuhkosyöpään 75-vuotiaana marraskuussa 2022.

Veli Seppä on tehnyt myös tauluja Elis Katajan nimellä.

Lähteet
-------

1. ↑  Jokinen, Juha Veli: Taideväärentäjä Veli Seppä on kuolemassa *Iltalehti*.  22.10.2022. Viitattu 22.10.2022.
2. 1 2  Hankaniemi, Anu Leena: Taideväärentäjä Veli Seppä on kuollut *Yle Uutiset*.  11.11.2022. Viitattu 16.11.2022.
3. 1 2 3  Jokinen, Juha Veli: Omiin nimiin *Iltalehti*.  2.7.2019. Viitattu 7.7.2019.
4. 1 2 3  Nousiainen, Anu: Huijari ja mestari *Helsingin Sanomat*.  7.7.2019. Viitattu 7.7.2019.  (Tilaajille.)
5. ↑  Niiranen, Jussi: Kuvat väärennöksistä: Miljoonaluokan taidehuijaus Suomessa – todisteita haettiin jopa kaatopaikalta *Ilta-Sanomat*.  1.3.2018. Viitattu 7.7.2019.
6. 1 2 3 4 5  Nousiainen, Anu: "Tämä teos on aito väärennös", *HS Teema* 4/2018, s. 72–78.
7. ↑  Tanner, Matti: Kymmenelle tuomiot Suomen historian suurimmasta taideväärennösvyyhdistä - galleriaa pitänyt pariskunta joutuu maksamaan miljoonien korvaukset *Iltalehti*.  31.10.2018. Viitattu 7.7.2019.
8. ↑  Dokumentti paljastaa: suomalainen keräilijä maksoi 2,2 miljoonaa taulusta – Veli oli väärentänyt sen *www.iltalehti.fi*. Viitattu 22.10.2021.
9. ↑  Puonti, Kalevi: Arvottomat aarteet *www.iltalehti.fi*.  29.12.2021. Viitattu 1.12.2022.

Aiheesta muualla
----------------

* Dokumenttifilmi *Mestari vai rikollinen?* Yle Areenassa